text: Sønderborg: Vi vil have de her styrelser
  11 august 2015 kl. 12.51
  I et brev til statsministeren sætter Sønderborg Kommune nu konkrete navne på de styrelser, som de gerne vil have flyttet til kommunen.
  Et af de helt store samtaleemner i provinsen er regeringens planer og at flytte flere af de statslige arbejdspladser væk fra hovedstaden. Flere kommuner har ønsker til, hvilke styrelser de gerne ser blive flyttet til netop deres kommune, og sådan en ønskeliste har de nu også lavet i Sønderborg.
  Sønderborg Kommune har nu sendt et åbent brev til Lars Løkke Rasmussen (V), hvor de fortæller hvorfor netop Sønderborg vil være et godt sted at placere nogle arbejdspladser.
  I alt er der tale om fem styrelser og en institution, som Sønderborg mener, vil passe ind i kommunen.
  De seks er:
  - Energistyrelsen
  - Kulturstyrelsen
  - Naturstyrelsen
  - Politiskolen
  - Erhvervsstyrelsen
  - Styrelsen for Forskning og Innovation
  Det otte sider lange brev er fyldt med argumenter for placering af hver eneste af de seks ønsker, blandt andet vil de tage den tidligere kaserne i brug som politiskole.
  